Vrou se hart en siel was in onderwys | Netwerk24
Vrou se hart en siel was in onderwys
Die Welkom-Volkskool het 'n groot legende van die skool tydens 'n baie spesiale geleentheid gegroet.
Juffrou Marina Gillmer (Steenkamp) se naam is sinoniem met die Welkom-Volkskool en ná 36 jaar lê sy amptelik die tuig neer.
Sy het haar laerskoolloopbaan in 1967 by die Welkom-Volkskool begin en was ook hoofmeisie van die skool. Haar pa, Douw Steenkamp, was die adjunkhoof. Hy het die meeste van die bome op die skoolterrein geplant.
Gedurende haar laerskoolloopbaan het sy uitgeblink in akademie, netbal, Voortrekkers, asook in atletiek. Sy het drie jaar agtereenvolgens verskeie Vrystaat-rekords laat spat.
Sy het haar hoërskoolloopbaan aan die Welkom-Gimnasium voltooi, waar sy ook 'n uitblinker in sport en akademie was en hoofmeisie in haar matriekjaar.
Sy het haar onderwysdiploma aan die Bloemfontein-onderwyskollege verwerf en in Januarie 1982 by die Welkom-Volkskool as onderwyseres begin werk.
Sy het egter nie haar studie gestaak nie en spog met grade in onderwys­bestuur, 'n meestersgraad in funksionele terapie en sy het selfs 'n meestersgraad in Bybelse berading.
Sy was die vakhoof van Afrikaans, maar het ook gedien as vakhoof van vakke soos verrykings­onderwys, jeugleiding, inligtingsvaardighede, taalkommunikasie, geletterdheid, lewens­oriëntering en ekonomiese bestuur.
Sy was die bibliotekaresse en die hoof van die skool se redenaars- en skaakspanne. In sport het sy ook meer as haar deel gedoen en het landloop, netbal, atletiek en, tot nou nog, die eerste en tweede meisie­tennisspanne afgerig.
As onderwyseres het sy op talle komitees gedien en was sy betrokke by talle kunstefeeste, publikasies en mediadekking.
Marina het altyd gemeenskap­betrokkenheid by leer­linge aange­moedig en was ywerig betrokke in die proses om Welkom as 'n stad te verklaar. Vir haar rol in die gemeenskap het sy talle eerbewyse ontvang.
Haar gunsteling-Bybelteksvers is Filippense 4:13: Ek is tot alles in staat deur Christus wat my krag gee.